Foto: Hina

PREDSJEDNIŠTVO Županijskog odbora Zajednice utemeljitelja HDZ-a "dr. Franjo Tuđman" Zadarske županije zatražilo je od stranačkog vrha da se do daljnjeg odgodi ratifikacija Istanbulske konvencije u saboru te da se raspiše unutarstranački referendum prije konačne odluke HDZ-a o pitanju koje zadire u bit svjetonazorskog i ideološkog utemeljenja stranke.



"U okolnostima sve izraženijih prijepora i suprotstavljanja koje takozvana Istanbulska konvencije izaziva u hrvatskoj javnosti, a koji su ovih dana sve očigledniji i unutar HDZ-a, Predsjedništvo Zajednice utemeljitelje HDZ-a 'dr. Franjo Tuđman' Zadarske županije smatra najdemokratskijim i najsvrhovitijim načinom donošenja konačne stranačke odluke o ovom izrazito spornom pitanju, središnjim stranačkim tijelima predložiti raspisivanje unutarstranačkog referenduma o ratifikaciji Istanbulske konvencije", stoji u pismu koje je predsjednik te udruge Drago Krpina uputio predsjedniku stranke Andreju Plenkoviću i najvišim stranačkima tijelima.



Na referendumu bi se na najdemokratskiji način donijela odluka koja bi odražavala stvarnu volju većine članova HDZ-a, naglašava se u pismu uz poziv ostalim županijskim organizacijama Zajednice utemeljitelja i stranačkim tijelima da prihvate i podrže njihov prijedlog.



Prijedlog obrazlažu u devet točaka ističući da HDZ, prema Statutu, svoj program temelji na načelima kršćanske civilizacije te da "čuva tradiciju i identitet hrvatskog naroda“.



"Istanbulska konvencija je kontaminirana"



Navode da su sve odredbe Istanbulske konvencije u kojima se uistinu govori o zaštiti žena od nasilja nedvojbeno prihvatljive, ali je njezin tekst kontaminiran "pojmovima i formulacijama koje nemaju nikakve veze s osnovnom nakanom dokumenta, a to je zaštita žena od nasilja".



"Primjerice uvodi se pojam 'roda' koji više ne bi bio podudaran s pojmom 'spola' kao danim biološkim svojstvom ljudske osobe već bi 'označavao društveno oblikovane uloge, ponašanja, aktivnosti i osobine koje određeno društvo smatra prikladnima za žene i muškarce“", navodi se u prijedlogu.



Tu nije riječ o pukim i slučajnim terminološkim nespretnostima i nepreciznostima, već je očigledna nakana uvođenjem navedenih pojmova i formulacija utrti put posve novom shvaćanju čovjekove naravi, što mnogi s pravom označavaju pojmom "rodne ideologije" koja je u potpunoj suprotnosti s prirodnim zakonima, znanstvenim spoznajama, a napose s kršćanskim shvaćanjem čovjeka.



Stoga je to, poručuje zadarska Zajednica utemeljitelja, krajnje neprihvatljiv, nekorektan i nedemokratski pokušaj korištenja potrebnih učinkovitih mehanizama zaštite žena od nasilja u svrhu postizanja prikrivenih ideoloških i svjetonazorskih ciljeva.

Tekst se nastavlja ispod oglasa

"Nerazumno i štetno ignoriranje stava katoličkih biskupa"



"Smatramo nerazumnim i štetnim za HDZ, ali i za hrvatski narod u cjelini, posve ignorirati i zanemariti jasno izraženo stajalište brojnih hrvatskih nezavisnih znanstvenika i intelektualaca, a napose katoličkih biskupa. Katolička crkva stoljećima je branila i obranila hrvatski vjerski, nacionalni i kulturno – civilizacijski identitet", ističu.



"Preko 80 posto hrvatskih građana izjašnjava se katolicima, a može se pretpostaviti da je taj postotak među članovima i biračima HDZ-a još i veći, pa bi HDZ-ovo prihvaćanje Istanbulske konvencije u Hrvatskom saboru, uz potporu deklariranih ateista i agnostika, bilo u potpunoj suprotnosti s voljom i uvjerenjima najvećeg dijela članova i birača HDZ-a. Takav postupak, mogao bi imati nesagledive posljedice na vjerodostojnost HDZ-a i njegovu političku budućnost", ocjenjuju u zajednici utemeljitelja.



Smatraju da odbijanje ratifikacije Istanbulske konvencije, a osobito odgoda donošenja odluke o tom pitanju, ne ugrožava ni jedan hrvatski nacionalni interes, što potvrđuje odbijanje ratifikacije nekih drugih članica EU-a, poput Slovačke, Litve ili Bugarske.



Naglašavaju da su hrvatski narod i društvo suočeni s brojnim teškim pitanjima, kao što su demografsko izumiranje, katastrofalni razmjeri iseljavanja mladih obitelji iz Hrvatske, umiranje hrvatskog sela, nezadovoljavajući ekonomski rast i problematičnost procesa preoblikovanja hrvatskog školstva.



"HDZ pritišće višeznačno dvojbeni Pupovac, pod cijenu izbora treba se oduprijeti"



Sva ta pitanja morala bi na ljestvici prioriteta biti daleko ispred ratifikacije "spornog dokumenta koji u hrvatskom društvu izaziva nove pogubne podjele i usmjerava nacionalnu energiju na ideološke rasprave".



Zadarska Zajednica utemeljitelja pita i čemu žurba s Istanbulskom konvencijom, pa ističe kako je stvoren dojam da HDZ pristaje na "pritiske i ucjene minornih, pa i višeznačno dvojbenih koalicijskih partnera, poput HNS-a i Milorada Pupovca, kao i neopravdane zahtjeve koji dolaze izvan Hrvatske".



Tim se pritiscima i ucjenama, drže, treba oduprijeti i pod cijenu raspisivanja prijevremenih parlamentarnih izbora jer "HDZ ne smije biti talac karijerističkih ili materijalnih interesa bilo kojeg pojedinca ili skupine".



Pristajanje na ratifikaciju većeg dijela članova Predsjedništva i Nacionalnog odbora HDZ-a u Zajednici utemeljitelja HDZ-a "dr. Franjo Tuđman" Zadarske županije smatraju iznuđenim otvorenim upozorenjem da bi mogli ostati bez svojih položaja, što je krajnje neprihvatljiv i opasan presedan.

